정조 22년
戊午八月二十九日丑時上詣敬陵親祭明陵翼陵展謁順懷墓展拜昌陵親祭弘陵展謁擧動入侍時行左承旨洪仁浩行右承旨李益運行左副承旨申耆右副承旨南公轍同副承旨李肇源假注書洪奭周李允謙記注官承膺祚記事官金履永檢校提學鄭民始檢校直提學鄭大容原任直提學徐龍輔原任直閣徐榮輔金祖淳李始源檢校待敎沈象奎李存秀以次隨駕鼓三嚴通禮跪啓外辦上具戎服乘輿出交泰門永淸門至明政門外降輿乘馬左通禮跪啓請進發駕動至宗廟洞口前路左通禮跪啓請下馬上下馬行都承旨李晩秀宗廟奉審後復命上步過前路左通禮跪啓請乘馬上乘馬左通禮跪啓請進發駕動至留都所前路上曰蔡判府事入侍賤臣承命出傳與判中樞府事蔡濟恭偕入進前濟恭曰侵夜勞動聖體若何上曰一樣矣濟恭曰今番幸行克出於乎不忘之聖孝臣不勝欽仰萬萬矣上曰禮曹草記批答已言之矣今年卽敬陵朝誕辰三回甲也追惟王業之所由至今積慶之遺後莫非敬陵朝陰庥當是年行是禮卽亦以成廟之心爲心者也濟恭曰伏奉聖敎實切贊頌之忱矣上曰鼎席久缺才卜新右相矣於卿心何如濟恭曰臣亦以爲朝野幸甚矣上曰明年卿爲八旬姑留一窠以待卿矣善爲調養可也仍命退左通禮跪啓請進發駕動出崇禮門宣傳官啓稟吹螺以炬火之預先燃擧差使員南陽府使命記過又命善騎隊左右番先詣碑閣所使之通廣處扎駐宣傳官承命分付至大碌磻峴命肇源入侍上曰凡於駕路少駐時該房承旨之隨詣近侍例也此後依此擧行可也遂進發至黔巖碑閣晝停所天尙未明左通禮跪啓請下馬上下馬入大次上曰先廂軍兵及蛟龍旗招搖旗內吹侍衛路上留駐宣傳官承命分付止吹打則宣傳官微稟權止天明時各營落燈除取稟擧行上曰詣敬陵時初二三吹除之以放信砲三聲代行宣傳官承命擧行平明左通禮跪啓外辦上出大次乘馬進發隨駕諸臣以次侍衛入敬陵洞口上曰訓局步軍七哨使該營中軍領付於壯勇大將都領爲先廂訓將則率步軍六哨爲後廂事分付宣傳官奉信箭擧行詣敬陵至齋室門外左通禮跪啓請下馬上下馬入齋室少頃改具翼善冠黲袍烏犀帶親押時至親押如儀訖乘輿出齋室門外至降輿所降輿詣版位行回拜禮仍步詣陵上奉審承史閣臣及陵司以次陪從上曰陵司誰也晩秀曰本陵令李復鉉參奉曺晦振矣上曰李復鉉誰也耆曰安豊君之孫也上曰然乎仍問陵所坐向復鉉曰艮坐坤向矣上曰案山爲何山對曰內案爲望月峰外案爲桂香山矣上曰桂香山亦爲章陵案山矣仍步詣右岡陵上奉審又問坐向對曰癸坐丁向矣上曰彼入望者何山對曰此是鶯峰近處矣仍詣碑閣奉審訖降就親祭版位贊禮啓請四拜上行四拜禮訖贊禮前導詣尊所西向立近侍酌酒贊禮前導詣神位前贊禮啓請三上香上三上香又啓請獻爵上執爵獻爵仍少退跪大祝副司果鄭東觀跪讀祝文訖上出戶降復位亞獻官右議政李秉模終獻官光恩副尉金箕性仍行亞終獻禮如儀訖上行四拜禮仍詣望燎位燎訖還詣版位行辭陵禮出紅箭門外乘輿詣明陵紅箭門外降輿仍詣版位行展謁禮訖步詣陵上奉審上曰本陵坐向爲何方乎別檢尹亨烈參奉洪秉寀仰對曰甲坐庚向矣上曰案山爲何山對曰爲乾地山矣上曰本陵有先朝甲子年手植松樹矣果在何處乎守僕進詣樹前歷數以對上仍步詣右岡陵上奉審仍問坐向陵司對曰癸坐丁向矣仍詣丁字閣碑閣奉審訖出紅箭門外乘輿詣翼陵紅箭門外降輿詣版位行展謁禮仍步詣碑閣奉審訖仍詣陵上奉審上曰坐向爲何方乎陵司令洪夏正參奉李羲耆仰對曰丑坐未向矣上曰向來補土處在於何邊乎守僕進詣補土處以爲乃是此處矣上曰旣已補土而莎草尙多脫落處嚴飭陵官此後各別着意補莎可也仍詣丁字閣奉審訖出紅箭門外乘輿詣順懷墓降輿所降輿入少次改具翼善冠衮龍袍出齋室門外敎曰齋所近處下隷之攔入諠聒萬萬駭然禁喧郞廳姑爲記過此後若有一隷之攔入者則當嚴治此意兵判處亦爲嚴飭仍詣版位行再拜禮命仁浩墓上奉審仍乘輿還詣敬陵齋室入小次改具戎服出齋室門外乘馬詣昌陵至齋室門外下馬入小次改具翼善冠黲袍烏犀帶乘輿出門外至降輿所降輿詣版位行展謁禮仍步詣牌閣奉審訖詣陵上奉審仍問陵所坐向陵司令金洛一參奉朴宗維仰對曰艮坐坤向矣仍詣左岡陵上奉審又問陵所坐向陵司對曰亥坐己向矣上還降位行親祭禮如敬陵儀訖還至紅箭門外乘輿詣弘陵至降輿所降輿詣版位行展謁禮仍步詣碑閣奉審訖仍詣陵上奉審上曰本陵坐向爲何方陵司令閔光暹參奉李翼仰對曰乙坐辛向矣上曰案山爲何山陵司對曰木候峰矣上曰彼遠遠入望者何山也陵司歷指而對曰彼乃江華之摩尼山也此則交河之廣達山也上仍詣丁字閣奉審訖出紅箭門外乘輿左議政李秉模進詣轎前問候曰侵夜動駕鎭日勞動聖體候若何上曰一樣矣卿之連爲步趨得無難乎仍詣昌陵齋室入少次命晩秀仁浩公轍入侍又命諸閣臣入侍命書傳敎曰恭惟我德宗大王本支熾昌基萬年之磐泰惟我睿宗大王制作嵬煥垂百世之章程謳歌獄訟之咸歸淸廟生民之庸作功烈配乎天地聲明範乎金石積慶凝祥聖繼神承式至今重熙累洽寶籙無疆以至銀波璿潢源遠而流長朱干玉戚禮備而樂具環東土方數千里稍有血氣之倫莫不推王業之所由撫邦命之維新而普切於戲不忘之思顧余小子適遇是歲舊甲遂差穀朝祗謁敬陵悽愴焄蒿之際於昭陟降洋洋庭止愀然如復見焉仍詣昌陵行禮冞增永慕況我成廟聖孝出天丕光簡策千載之下尙有感咽而流涕者其敢不以成廟之心爲心泝究舂陵之盛蹟休寧觀津之舊閥乎敬陵國舅左議政西原府院君襄節韓公確戚聯王室勳業蓋世十九奉旨朝京師天子美其風儀特拜奉議大夫光祿寺少卿而其詞頭曰稟敦實之姿懷誠慤之志及英陵光御奉誥命爲皇華上价而來歷事五朝遂躋三事而同氣二人一爲成祖文皇帝麗妃一爲宣宗章皇帝恭愼夫人江沱樛木之詠著於風謠在本朝爲濯龍之賢在皇朝有貫魚之美而恭愼入選舊甲又在是歲良亦不偶其主祀者久不霑祿大是闕典欠事令該曹卽爲調用聞其衣履之藏在斗尾江上後人因其諡而名其地南陽府夫人洪氏之墓在楊州遣承旨致祭昌陵國舅領議政上黨府院君忠成韓公明澮黃驪府夫人閔氏右議政淸川府院君襄惠韓公伯倫西河府夫人任氏墓一體施酹而安順聖后禮陟之舊甲又屆宜有別施恩澤之典淸川奉祀孫直長韓啓重六品職遷轉本陵令擬差月山大君籍尊泰雍志高延魚而偏荷成廟友于之德璜聲玉潤藹然被於江湖風月之間我朝固多賢宗英而月山爲最與仁城齊安兩大君顯肅貴主墓竝用親綴侑詞設祭以告之明淑貴主因成廟命陪葬於敬陵局內而瑩域年久頹圮香火亦闕云依思陵例卽令涓吉修築仍許其後孫使之行祭祭文製下今日致祭兩陵親祭之日推施恩賞以尊事面當用定陵攝享時例亞獻官議政府左議政李秉模終獻官光恩副尉金箕性竝熟馬一匹面給贊禮禮曹判書趙尙鎭半熟馬一匹賜給執禮司憲府執義李翊模大祝副司果鄭東觀禮房承旨南公轍竝加資典祀官奉常寺正金晦彬判官李東埴陞敍執尊弘文館副校理朴吉源齋郞弘文館校理金近淳祝史副司果洪秀晩司憲府監察尹濟弘林周喆各上弦弓一張賜給引儀各加一資敬陵陵官李復鉉曺晦振昌陵陵官金洛一朴宗維竝陞六已陞六者陞敍本道觀察使李在學加資地方官高陽郡守徐有沂準職除授京卿事知守僕各一人帖加守僕及守護軍考例施賞月山大君奉祀孫前令李憲圭陵官陞敍之代復職擬入是歲是擧蓋欲仰述我成廟孝思也仍命耆齎奉御製祭文往明淑公主墓所致祭鼓三嚴通禮跪啓外辦上具戎服出齋室門外乘馬進發至昌陵洞口外高陽郡守徐有沂攔入衛內命拿入宣傳官承命擧行上嚴敎曰汝爲地方官則所當待令於晝停所凡干擧行各別着念爲之而何爲攔入於衛內自犯師律也及其拔箭也見之則塡刻他人之名由汝之故而無罪者橫被攔入之律則此亦成說乎有沂叩頭仰奏曰臣身爲地方官豈不知晝停所待令而道伯以爲或有不時擧行之事地方官固宜陪從於駕後近處云故臣只信道伯之指揮隨詣駕後而馳到之際誤入衛內至犯莫嚴之軍法臣罪至此萬死無惜至於箭竹刻名事臣本無筒介臨時窘急僅借他件而佩之自多擧行未暇念及於箭上刻名矣竟蒙拔箭之嚴旨致勤駕前之下問罪上添罪尤萬萬惶懍更無可達之辭矣上曰所當重勘而姑不處分者汝罪比諸楊牧之縱校貽弊於民間者容有可恕之道故耳此後益加惕念擧行可也仍命拿出上曰自陵洞口至崇禮門捧上言出駕前下敎進發至黔巖晝停所左通禮跪啓請下馬上下馬入小次命承旨閣臣堂上侍衛竝入侍宣飯訖命京畿監司李在學與各務差使員入侍在學與楊州牧使金載翼高陽郡守徐有沂果川縣監金鋼偕入進伏敎在學曰今番行禮後用定陵攝享時例道伯特加一資此亦爲所重之意也邑弊民瘼之可言者各該守令一一陳達可也載翼曰今年年事一邑之內亦各不均統而言之庶爲免歉但以城還之多餉民間頗以爲難此則便是渠輩妄想非敢容易議到此外則別無可達之弊矣上曰民情固然而有難遽議矣有沂曰本邑則以摠廳穀事多有弊端矣上曰此則非每每煩陳之事言于道伯或摠帥善爲區處也鋼曰本邑則別無大段民瘼矣上曰高陽郡守俄以衛內攔入事使之拔箭則箭刻他人之名矣姑先記過而聞其實狀蓋由疎闊之致亦無足深責記過特爲分揀而衛內之誤入道伯亦難免不善指揮之責也仍命在學先退命書傳敎曰今日展謁時見補土處參奉李羲耆勤勵可知而尙多未及爲處各別提飭期於無欠爲之爲可補莎與播種植松等節道伯考察狀聞祗謁仙寢且審役處周旋象設之間念及光城家祀孫之尙在未霑祿中雖以聖后絶私恩之聖德必以爲缺然驪陽家收用之後尤豈可獨闕況聞名久矣令該曹調用又命書榻敎曰奉命及行右副承旨竝許遞仍命該曹口傳付軍職前望單子入之待下批牌招隨駕仍命外辦入之通禮跪啓外辦上出門外乘馬進發駕前咫尺之地擊錚甚多命考喧都事拔箭以野次喧譁之不能禁飭兵曹郞廳亦命記過駕至慕華峴上下馬少駐時司鑰未及排設上曰當該排設司鑰令兵判嚴棍少頃乘馬進發駕至新門外前路上回矚李氏三世孝烈門敎曰彼旌閭者奉祀孫誰也卽爲知入賤臣承命出問回奏曰幼學李重溫爲其奉祀孫云矣至崇禮門外上曰觀光人及軍兵閉門前勢難盡爲出入崇禮門敦義門興仁之門以信箭姑爲仍留待其盡出入還閉也宣傳官承命擧行入崇禮門至松峴前路領中樞府事洪樂性路左祗迎上曰洪領府事入侍出駕前卜敎賤臣承命出傳與領府事洪樂性偕入進前樂性曰祗謁陵墓鎭日勞動聖體若何上曰一樣矣見卿行步有勝於前神觀外發粹英甚爲奇幸耆孫亦爲成婚云欣喜可掬樂性曰近來則賤脚行動稍勝於前日臣亦未知何爲而然矣命退進發至留都所命蔡判府事入侍賤臣承命出傳與判中樞府事蔡濟恭偕入進前濟恭曰陵墓祗謁日吉辰良侵夜動駕薄暮回鑾聖體若何上曰別無損節矣卿亦得無勞乎濟恭曰今番幸行時未得陪護下情只切耿結之忱矣留都一日之責敢言勞乎命退進發至宗廟洞口左通禮跪啓請下馬上下馬步過前路仍乘馬進發至宣仁門前路上曰訓鍊大將李敬懋牌招還授命召出駕前下敎又命解嚴入弘化門至明政門外左通禮跪啓請下馬乘輿上下馬乘輿入明政門永淸門交泰門還內諸臣以次退出